ОБЯСНИТЕЛЕН МЕМОРАНДУМ

1. КОНТЕКСТ НА ПРЕДЛОЖЕНИЕТО

С Директива 1999/105/ЕО на Съвета относно търговията с горски репродуктивен материал[1] се урежда предлагането на вътрешния пазар на репродуктивен материал от изброените в тази директива растителни видове. С цел улесняване на търговията и своевременно реагиране на търсенето на пазара в посочената директива се предвижда възможността Съветът да определи правила за разрешаване на внос на репродуктивен материал от трети страни в рамките на система за установяване на еквивалентност.

2. РЕЗУЛТАТИ ОТ КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИ НА ВЪЗДЕЙСТВИЕТО

Държавите членки и заинтересованите страни предложиха на Комисията да представи настоящото предложение за актуализиране с цел улесняване на търговията, и по-специално вноса на горски репродуктивен материал, и своевременно реагиране на търсенето на пазара особено по отношение на насаждения от бързо растящи дървета, предназначени за производството на енергия/биомаса.

3. ПРАВНИ ЕЛЕМЕНТИ НА ПРЕДЛОЖЕНИЕТО

С Решение 2008/971/ЕО на Съвета[2] се определя списъкът на страни, по отношение на които се счита за признато прилагането на принципа на еквивалентност при внос и се определят условията, при които в Съюза ще се внася произведен от тези страни горски репродуктивен материал от категориите „идентифициран“ и „селекциониран“. Въз основа на нова информация, получена от Организацията за икономическо сътрудничество и развитие (ОИСР), относно приемането на актуализирана „Схема на ОИРС за сертифициране на горски репродуктивен материал, предмет на международна търговия“ следва и материал, официално сертифициран от изброените в посочената директива органи на трети страни като попадащ в категория „окачествен“, да се счита за еквивалентен на семена и посадъчен материал, съответстващи на разпоредбите на Директива 1999/105/ЕО, при условие че са спазени условията, установени в приложение ІІ към посоченото решение. Изглежда целесъобразно категорията „окачествен“ да се добави към категориите „идентифициран“ и „селекциониран“.

Съгласно информацията, предоставена в горепосочената схема на ОИСР (приложение — списък на националните органи, определени в държавите, членуващи в схемата), наименованията на органите, отговарящи за одобрението и производствения контрол, на Хърватия (HR), Норвегия (NO), Сърбия (SR), Турция (TR) и Съединените щати (US), посочени в приложение І към Решение 2008/971/ЕО на Съвета, са се променили. С оглед на това приложение І към посоченото решение следва да бъде съответно изменено.

В приложение ІІ трябва да се добави допълнително условие, специфично за категорията „окачествен“, за да се позволи хармонизирано прилагане на Директива 2001/18/ЕО относно съзнателното освобождаване на генетично модифицирани организми в околната среда и за отмяна на Директива 90/220/ЕИО на Съвета[3]. Това ще е необходимо, за да се гарантира, че — в съответствие с член 3, параграф 2 от посоченото решение — съответните семена и посадъчен материал, официално сертифицирани от тези органи, се считат за еквивалентни на семена и посадъчен материал, съответстващи на разпоредбите в Директива 1999/105/ЕО.

2012/0172 (COD)

Предложение за

РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА

за изменение на Решение 2008/971/ЕО на Съвета с оглед на включване в приложното му поле на горския репродуктивен материал от категория „окачествен“ и актуализиране на списъка с наименования на органите, отговарящи за одобрението и производствения контрол

(текст от значение за ЕИП)

ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз, и по-специално член 43, параграф 2 от него,

като взеха предвид предложението на Европейската комисия,

след предаване на проекта на законодателния акт на националните парламенти,

като взеха предвид становището на Европейския икономически и социален комитет,

в съответствие с обикновената законодателна процедура,

като имат предвид, че:

(1) С Решение 2008/971/ЕО на Съвета от 16 декември 2008 г. относно еквивалентността на горския репродуктивен материал, произведен в трети страни[4], се определят условията, съгласно които в Съюза се внася горски репродуктивен материал от категориите "идентифициран" и "селекциониран", произведен в трети страни, посочени в списъка в приложение І към същото решение.

(2) Националните правила за сертифициране на горски репродуктивен материал в Канада, Хърватия, Норвегия, Сърбия, Швейцария, Турция и Съединените американски щати предвиждат провеждането на официална теренна проверка по време на събирането и обработването на семена и производството на посадъчен материал.

(3) Съгласно посочените правила методите за одобрение и регистриране на базови източници и последващото производство на репродуктивен материал от тези базови източници следва да се основават на Схемата на ОИРС за сертифициране на горски репродуктивен материал, предмет на международна търговия (Схема за горските семена и растения на ОИСР). Освен това с посочените правила се изисква семената и посадъчният материал от категориите „идентифициран“ и „селекциониран“ и от категория „окачествен“ да бъдат официално сертифицирани и опаковките със семена да бъдат официално запечатани в съответствие със Схемата за горските семена и растения на ОИСР.

(4) Проучване на посочените правила по отношение на категорията „окачествен“ показа, че условията за одобрение на базовите източници удовлетворяват изискванията, установени с Директива 1999/105/ЕО на Съвета от 22 декември 1999 г. относно търговията с горски репродуктивен материал[5]. Освен това, с изключение на условията, свързани с качеството на семената, видовата чистота и качеството на посадъчния материал, правилата на посочените трети страни предоставят същите гаранции по отношение на условията, приложими за семена и посадъчен материал от новата категория „окачествен“, като посочените в Директива 1999/105/ЕО. Следователно правилата за сертифициране на горски материал от категорията „окачествен“ в Канада, Хърватия, Норвегия, Сърбия, Швейцария, Турция и Съединените американски щати следва да бъдат считани за еквивалентни на тези, установени в Директива 1999/105/ЕО, при условие че са изпълнени условията, установени в приложение ІІ към Решение 2008/971/ЕО по отношение на семената и посадъчния материал.

(5) По отношение на материал от категория „окачествен“ тези условия следва да включват предоставяне на информация за това дали продуктите са били генетично модифицирани. Тази информация следва да улесни прилагането на изискванията, установени в Директива 2001/18/ЕО на Европейския парламент и на Съвета от 12 март 2001 г. относно съзнателното освобождаване на генетично модифицирани организми в околната среда и за отмяна на Директива 90/220/ЕИО на Съвета[6] или, когато е приложимо, в Регламент (ЕО) № 1829/2003 на Европейския парламент и на Съвета от 22 септември 2003 г. относно генетично модифицираните храни и фуражи[7] и Регламент (ЕО) № 1830/2003 на Европейския парламент и на Съвета от 22 септември 2003 г. относно проследяването и етикирането на генетично модифицирани организми и проследяването на храни и фуражи от генетично модифицирани продукти и за изменение на Директива 2001/18/ЕО[8].

(6) Освен това наименованията на някои органи, отговарящи за одобрението и производствения контрол, изброени в списъка в приложение І към Решение 2008/971/ЕО, са изменени.

(7) Поради това Решение 2008/971/ЕО следва да бъде съответно изменено,

ПРИЕХА НАСТОЯЩОТО РЕШЕНИЕ:

Член 1

Решение 2008/971/ЕО се изменя, както следва:

(1) В член 1 първа алинея се заменя със следното:

„С настоящото решение се определят условията, съгласно които в Съюза се внася горски репродуктивен материал от категориите „идентифициран“, „селекциониран“ и „окачествен“, произведен в трета страна, посочена в списъка от приложение I.“

(2) В член 3 параграф 2 се заменя със следното:

„2. „Семената и посадъчният материал от категориите „идентифициран“, „селекциониран“ и „окачествен“ от видовете, изброени в приложение I към Директива 1999/105/ЕО, които са произведени в третите страни, посочени в приложение I към настоящото решение, и са официално сертифицирани от органите на трети страни, изброени в посоченото приложение, се считат за еквивалентни на семена и посадъчен материал, съответстващи на разпоредбите в Директива 1999/105/ЕО, ако удовлетворяват посочените в приложение II към настоящото решение условия.“

(3) Приложения I и II се изменят в съответствие с приложението към настоящото решение.

Член 2

Настоящото решение влиза в сила на третия ден след публикуването му в Официален вестник на Европейския съюз.

То се прилага от 1 януари 2013 г.

Член 3

Адресати на настоящото решение са държавите членки.

Съставено в Брюксел на година.

За Европейския парламент За Съвета

Председател Председател

ПРИЛОЖЕНИЕ

Приложения I и II към Решение 2008/971/ЕО се изменят, както следва:

(1) Приложение I се заменя със следното:

„ПРИЛОЖЕНИЕ I

Страни и органи

Страна (*) || Орган, отговарящ за одобрението и производствения контрол

1 || 2

CA || National Forest Genetic Resources Centre/ Centre national des ressources génétiques forestières Natural Resources Canada/Ressources naturelles Canada Canadian Forest Service-Atlantic/Service canadien des forêts -Atlantique P.O. Box 4000, FREDERICTON, NB E3B 5P7

CH || Federal Office for the Environment (FOEN) Department of the Environment, Transport, Energy and Communications (DETEK) Forest Division Federal Plant Protection Service Zürcherstraße 111 CH-8903 BIRMENSDORF

HR || Croatian Forest Research Institute – CFI Division of Genetics, Forest Tree Breeding and Seed Science Cvetno naselje 41 10450 Jastrebarsko Ministry of Regional Development, Forestry and Water Management Department for Forest Protection and Forest Reproductive Material Trg kralja Petra Krešimira IV br. 1 10 000 Zagreb

NO || Norwegian Forest and Landscape Institute P.O. Box 115 N-1431 AAS Norwegian Forest Seed Center P.O. Box 118 N-2301 HAMAR

SR || Ministry of Agriculture, Forestry and Water Management Ministry of AFW - Directorate for Forest Omladinskih brigada 1 Novi Beograd

TR || Ministry of Forestry Forest Tree Seeds and Tree Breeding Research Directorate Orman Bak awligi Arastima Planlama ve Koord. Dai. Bsk. Orman Genel Müdürlügü, 2N° lu Bina TR-06560 GAZI- ANKARA

US || USA United States Department of Agriculture, Forest Service Cooperative Forestry National Seed Laboratory 5675 Riggins Mill Road Dry Branch, Georgia 31020 OFFICIAL STATE CERTIFICATION AUTHORITIES (Authorized to issue OECD certificates through cooperative agreement with USDA Forest Service) Washington State Crop Improvement Association, Inc. 1610 NE Eastgate Blvd, Suite 610 Pullman, Washington 99163

(*) CA — Канада, CH — Швейцария, HR — Хърватия, NO — Норвегия, SR — Сърбия, TR — Турция, US — Съединените американски щати.“

(2) В приложение II се добавя следната част:

„В. Условия по отношение на семената и посадъчния материал от категория „окачествен“, произведени в трети страни

По отношение на семена или посадъчен материал от категория „окачествен“ на етикета на ОИСР и на етикета на доставчика или в документа на доставчика се посочва дали при производството на базовия източник е използвана генетична модификация.“

[1] ОВ L 11, 15.1.2000 г., стр. 17.

[2] ОВ L 354, 23.12.2008 г., стр. 83.

[3] ОВ L 106, 17.4.2001 г., стр. 1.

[4] ОВ L 345, 23.12.2008 г., стр. 83.

[5] OВ L 11, 15.1.2000 г., стр. 17.

[6] ОВ L 106, 17.4.2001 г., стр. 1.

[7] ОВ L 268, 18.10.2003 г., стр. 1.

[8] ОВ L 268, 18.10.2003 г., стр. 24.